送莫子漳還朝
作者：蔡戡
朝代：宋

paragraphs: 長安車馬聲隆隆，千官朝入明光宮。
我時迹通金閨籍，猥以麋鹿參鵷鴻。
魏闕聯鑣競趨走，漢殿屬袂陪肅雍。
銀章朱紱赤縣令，一見傾蓋稠人中。
搢紳交口譽盛美，政有三異如魯恭。
不勞烹鮮撫赤子，不憚拔薤鋤强宗。
二年惠澤洽百里，一日治行聞九重。
帝曰卿才當大用，乃使驥騄試蟻封。
毗陵今日股肱郡，往來水陸當其衝。
比年積蠹寖不治，公私赤立帑廩空。
與我共理二千石，無以踰此强項公。
割鷄焉用庖丁手，斲鼻乃見匠石工。
公初下車問疾苦，萬家和氣生春風。
政平訟理百廢舉，昔襦今袴喧兒童。
鈴齋宴坐未暖席，宣室趣召還追鋒。
公來邦人歎何暮，不謂公去仍匆匆。
依劉多士願莫遂，借寇千里嗟無從。
聖朝籲俊方重內，此行自與登仙同。
高士不妨爲主簿，先儒蓋亦嘗司農。
功名富貴儻來物，寧論小釜與大鍾。
古人立朝有始末，出處進退常雍容。
君家伯氏典刑在，願君勉力追前蹤。
贈言敢竊仁者號，聊以寫我磊磈胸。
方今天子堯舜上，安得稷契輸誠衷。
士氣委靡思苟得，民力彫弊屢告窮。
聞君欲草三千牘，宜以此語裨宸聰。